b'\n_START_ARTICLE_\nSamsung Galaxy S II\n_START_SECTION_\nL\xc3\xbchiiseloomustus\n_START_PARAGRAPH_\nSamsung Galaxy S2 on v\xc3\xa4lja arendatud eelmisest mudelist Samsung Galaxy S. Tegemist on erakordselt \xc3\xb5hukese (8,49\xc2\xa0mm) ja kerge (116 g) kahetuumalise protsessoriga telefoniga, milles on \xc3\xbchendatud h\xc3\xa4mmastav pildikvaliteet ja j\xc3\xb5udlus. Galaxy S2 on \xc3\xbcks \xc3\xb5hemaid nutitelefone maailmas._NEWLINE_Galaxy S2-l on kahetuumaline 1,2\xc2\xa0GHz Exynose-nimeline SoC (System on a Chip) protsessor, 1 GB muutm\xc3\xa4lu, 4,3-tolline 16 miljoni v\xc3\xa4rviga WVGA Super AMOLED Plus ekraan ning 8-megapiksline automaatteravustamisega kaamera, millel on ka LED-v\xc3\xa4lk ning millega saab salvestada ja taasesitada 1080p t\xc3\xa4isk\xc3\xb5rglahutusega (Full HD) pildikvaliteediga videot._NEWLINE_Telefoni aku on kergesti vahetatav ning v\xc3\xa4idetavalt peab aku pideva kasutuse korral vastu kuni 10 tundi, kerge kasutuse korral aga kuni 2 p\xc3\xa4eva. K\xc3\xb5neajaks lubab Samsung 3G-v\xc3\xb5rku kasutades 9 tundi ja 2G-v\xc3\xb5rgu puhul 18,3 tundi.\n_START_SECTION_\nProtsessor\n_START_PARAGRAPH_\nGalaxy S2-l on 1,2\xc2\xa0GHz kahe tuumaga ARM Cortex-A9 protsessor, mis kasutab Samsungi enda "Exynos 4210" SoC (System on a Chip) s\xc3\xbcsteemi, milles on ka ARM-i Mali-400MP graafikaprotsessor, mis on palju v\xc3\xb5imsam kui selle telefoni eelk\xc3\xa4ija Samsung Galaxy S-i PowerVR graafikaprotsessor. Exynos 4210 toetab ARM-i SIMD-mootorit (Media Processing Engine), mis annab protsessori j\xc3\xb5udlusele palju juurde olukordades, kus on vaja kiirelt meediafailide koodekeid v\xc3\xb5i formaate dekodeerida._NEWLINE_Arvutim\xc3\xa4ngude v\xc3\xa4ljat\xc3\xb6\xc3\xb6tajate konverentsil (Game Developers Conference) demonstreeris ARM Holdings Exynos SoC-i koos Mali-400MP graafikaprotsessoriga 60\xc2\xa0Hz 3D-videot ning v\xc3\xa4itis, et 70\xc2\xa0Hz juures saaks kasutada juba video\xc3\xbclekandeks HDMI 1.4 porti._NEWLINE_SoC \xe2\x80\x93 System on a Chip \xe2\x80\x93 nii nimetatakse mikroprotsessorit, mille peal on terve s\xc3\xbcsteem eri asju. SoC ei ole lihtsalt kiip, vaid pigem s\xc3\xbcsteem, mis koosneb kiibist, tarkvarast ja integratsioonist. Kiibis on protsessor ja m\xc3\xa4lu, tarkvara kujul on s\xc3\xbcsteemis operatsioonis\xc3\xbcsteem, kompilaator, simulaator, p\xc3\xbcsivara, draiverid, integreeritud arenduseks vajalik (debugger, in-circuit emulator jpm) ning integratsioon kujutab endast terve s\xc3\xbcsteemi \xc3\xbcldpilti, tehnilist abi ja tuge. Sellise s\xc3\xbcsteemi positiivseks k\xc3\xbcljeks on see, et kogu s\xc3\xbcsteemi saab paigaldada \xc3\xbchele kiibile ning seda on mugav kasutada n\xc3\xa4iteks nutitelefonides, aga samas on see alles uus tehnoloogia, mist\xc3\xb5ttu selle arendamine ja tootmine on \xc3\xa4\xc3\xa4rmiselt kulukas ja aegan\xc3\xb5udev.\n_START_SECTION_\nM\xc3\xa4lu\n_START_PARAGRAPH_\nGalaxy S2-l on 1 GB muutm\xc3\xa4lu (RAM) ja 16 GB sisemist m\xc3\xa4lu. Telefonis on ka m\xc3\xa4lukaardipesa kuni 32 GB MicroSD-m\xc3\xa4lukaardi lisamiseks.\n_START_SECTION_\nEkraan\n_START_PARAGRAPH_\nGalaxy S2 kasutab 4,27-tollist WVGA Super AMOLED Plus puuteekraani, mille peal on spetsiaalne Gorilla Glassi kate kriimustuste ja s\xc3\xb5rmej\xc3\xa4lgede v\xc3\xa4ltimiseks. Ekraani lahutusv\xc3\xb5ime on 800 \xc3\x97 480 pikslit. Seadme \xc3\xbclaosas on sensor, mis l\xc3\xbclitab ekraani v\xc3\xa4lja, kui telefon k\xc3\xb5rva \xc3\xa4\xc3\xa4rde panna. Galaxy S2-l on ka kiirendusandur, mis p\xc3\xb6\xc3\xb6rab ekraanipilti telefoni p\xc3\xb6\xc3\xb6ramisel vertikaalasendist horisontaalasendisse v\xc3\xb5i vastupidi.\n_START_SECTION_\nAudio\n_START_PARAGRAPH_\nKui Galaxy S2 eelk\xc3\xa4ija Galaxy S kasutas audio edastamiseks Wolfsoni WM8994 riistvara, siis Galaxy S2 puhul mindi \xc3\xbcle Yamaha peale. Paljud arvustused aga v\xc3\xa4idavad, et Galaxy S audiokvaliteet olevat parem.\n_START_SECTION_\nKaamerad\n_START_PARAGRAPH_\nTelefoni tagak\xc3\xbcljel on 8-megapiksline LED-v\xc3\xa4lguga kaamera, mis suudab j\xc3\xa4\xc3\xa4dvustada Full HD (1080p) videot kiirusega 30 kaadrit sekundis. Esik\xc3\xbcljel on 2 megapiksline kaamera, mis on m\xc3\xb5eldud peamiselt videok\xc3\xb5nede jaoks; kuid sellega saab ka pilte ja videoid teha, seda aga v\xc3\xa4iksema, VGA lahutusv\xc3\xb5imega (640 \xc3\x97 480 pikslit).\n_START_SECTION_\n\xc3\x9chenduvus\n_START_PARAGRAPH_\nGalaxy S2 on \xc3\xbcks esimesi androidtelefone, mis toetab l\xc3\xa4hisidetehnoloogiat NFC (Near field communication). NFC tehnoloogia v\xc3\xb5imaldab saata andmeid kahe seadme vahel, mis on \xc3\xbcksteisele v\xc3\xa4ga l\xc3\xa4hedal (tavaliselt alla paari sentimeetri kaugusel \xc3\xbcksteisest). Tulevikus saaks selle tehnoloogia abil pangakaarti kasutamata telefoniga makseid tegema hakata._NEWLINE_Samsung lisas Galaxy S2-le ka uue MHL- (Mobile High-definition Link) tehnoloogia, millega saab seadme akut laadida sama ajal, kui see edastab multimeediat. Galaxy S2-l on olemas Micro USB-liides, mida saab kasutada MHL-\xc3\xbcleminekuga._NEWLINE_Micro-USB-liides toetab ka USB OTG-d (USB On-The-Go), mis t\xc3\xa4hendab seda, et Galaxy S2-te saab kasutada hostina \xe2\x80\x93 samamoodi, nagu k\xc3\xa4itub personaalarvuti, kui \xc3\xbchendada v\xc3\xa4liseid USB-seadmeid (nt USB-m\xc3\xa4lupulki v\xc3\xb5i v\xc3\xa4liseid k\xc3\xb5vakettaid), millel on oma toide. Videos n\xc3\xa4eme, et OTG-funktsioon tavalise \xc3\xbcleminekuga t\xc3\xb6\xc3\xb6tab nii m\xc3\xa4lupulga kui ka 2 TB k\xc3\xb5vaketta puhul. Kuigi videos on n\xc3\xa4idatud ka hiire ja klaviatuuri kasutamist, on tulnud teateid probleemide kohta. Esialgu toetab OTG vaid FAT32-failis\xc3\xbcsteemiga USB-seadmete kasutamist._NEWLINE_Galaxy S2 \xc3\xbclaosas on 3,5\xc2\xa0mm TRRS audiosisend ja all Micro-USB-liides. Rohkem sisendeid seadmel pole._NEWLINE_Galaxy S2-l on ka BCM4330 kiip, mis tagab 802.11n Wi-Fi, Bluetooth 3.0 + HS ja FM-raadio. BCM4330 kiip toetab Wi-Fi kasutamist ka otse\xc3\xbchenduse saamiseks teise seadmega ilma p\xc3\xa4\xc3\xa4supunkti l\xc3\xa4bimata.\n_START_SECTION_\nOperatsioonis\xc3\xbcsteem\n_START_PARAGRAPH_\nGalaxy S2 tuli turule operatsioonis\xc3\xbcsteemiga Android 2.3.3 (Gingerbread), USA variantidel Android 2.3.4 versiooniga. 7. oktoobri 2011 seisuga oli k\xc3\xb5ige uuem tarkvara Samsungilt Android 2.3.5 (Gingerbread) XXKI4._NEWLINE_Samsungi Suurbritannia t\xc3\xb6\xc3\xb6tajad postitasid sama aasta 16. novembril oma Twitterisse, et Galaxy S2 saab ametlikult uue Android 4.x.x (Ice Cream Sandwich) operatsioonis\xc3\xbcsteemi, kuid \xc3\xbchtegi kindlat kuup\xc3\xa4eva veel ei avaldatud._NEWLINE_13. m\xc3\xa4rtsil 2012 teatas operatsioonis\xc3\xbcsteemiga Android nutitelefonide juhttootja Samsung Electronics, et pakub telefonile Galaxy S2 tarkvarav\xc3\xa4rskendust Android 4.0 (Ice Cream Sandwich). Uuendus oli esmalt saadaval Euroopa riikides, sealhulgas Eestis, Poolas, Ungaris ja Rootsis, aga ka Koreas ning seej\xc3\xa4rel teistes riikides.\n_START_SECTION_\nKasutajaliides\n_START_PARAGRAPH_\nSamsung Galaxy S2 kasutab Samsungi viimast TouchWiz 4.0 kasutajaliidest, mis on p\xc3\xb5him\xc3\xb5tteliselt sama, mis eelmine versioon 3.0, kuid teatud uuendustega, n\xc3\xa4iteks riistvaralise kiirendusega. Lisatud on ka rakendus Motion, mis lubab kasutajatel pilti suurendada ja v\xc3\xa4hendada: paigutades kaks s\xc3\xb5rme ekraanile ja kallutades ekraani enda poole \xe2\x80\x93 sisse suumida, ning kallutades ekraani endast eemale \xe2\x80\x93 v\xc3\xa4lja suumida. See t\xc3\xb6\xc3\xb6tab nii veebibrauseris kui ka piltide vaatamisel. T\xc3\xa4iustatud on ka paigutus, kuidas "vidinaid" lisada ja kuidas neid ekraanil kuvada.\n_START_SECTION_\nMeedia toetus\n_START_PARAGRAPH_\nGalaxy S2 toetab j\xc3\xa4rgmisi helivorminguid: FLAC, WAV, Vorbis, MP3, AAC, AAC+, eAAC+, WMA, AMR-NB, AMR-WB, MID, AC3, XMF. Samuti videokodekeid MPEG-4, H.264, H.263, DivX HD/XviD ja VC-1 ning videovorminguid 3GP(MPEG-4), WMV(ASF) ja AVI(DivX).\n_START_SECTION_\nCyanogenMod\n_START_PARAGRAPH_\nSamsung saatis mitu Galaxy SII telefoni CyanogenMod projekti arendajatele selleks, et nende projekt toetaks t\xc3\xa4ielikult Samsung Galaxy S2 nutitelefoni.\n_START_SECTION_\nArvustused\n_START_PARAGRAPH_\nSamsung Galaxy S2 on saanud arvustajatelt \xc3\xa4\xc3\xa4rmiselt h\xc3\xa4id hinnanguid. Engadget andis Galaxy S2-le 9 punkti 10-st ning \xc3\xbctles telefoni kohta: "Siiani parim android nutitelefon ning arvatavasti ka parim nutitelefon \xc3\xbcldse, punkt." CNET UK andis seadmele 4,5 punkti 5-st ning kirjeldas telefoni niimoodi: "\xc3\x9cks \xc3\xb5hemaid ja kergemaid telefone, mida iial k\xc3\xa4es oleme hoidnud." Techradarilt sai telefon 5 punkti 5-st ning kirjelduseks: "Uus taseme n\xc3\xa4itaja 2011. aasta telefonidele." Pocketnow oli imestunud, kui kiire on veebibrauser. SlashGear \xc3\xbctles: "See telefon on uueks m\xc3\xb5\xc3\xb5dum\xc3\xa4rgiks nutitelefonidele \xc3\xbcldse." GSMArena t\xc3\xb5i v\xc3\xa4lja m\xc3\xb5ned v\xc3\xa4iksemad puudused ("plastikkere" ja selle, et seadmel pole eraldi kaameranuppu), kuid \xc3\xbctles siiski, et telefon on "absurdselt v\xc3\xb5imas" ning kokkuv\xc3\xb5ttes peavad nad Samsung Galaxy S2 \xc3\xbclimaks nutitelefoniks._NEWLINE_Kuu aega p\xc3\xa4rast Galaxy S2 v\xc3\xa4ljatulekut oli L\xc3\xb5una-Koreas m\xc3\xbc\xc3\xbcdud juba \xc3\xbcle 1 miljoni seadme. Kogu maailmas m\xc3\xbc\xc3\xbcdi 3 miljonit telefoni 55 p\xc3\xa4evaga. 85 p\xc3\xa4eva p\xc3\xa4rast turuletulekut teatas Samsung, et \xc3\xbcle maailma on saadetud rohkem kui 5 miljonit Galaxy S2 telefoni ning p\xc3\xa4rast 5. kuud kasvas koguarv 10 miljonini. T\xc3\xa4nu Galaxy-seeria populaarsusele m\xc3\xb6\xc3\xb6dus Samsung nutitelefonide m\xc3\xbc\xc3\xbcgiga Apple\'ist. 2011. aasta kolmandas kvartalis olid k\xc3\xb5ikidest m\xc3\xbc\xc3\xbcdud nutitelefonidest 23,8% Samsungi seadmed (Apple\'i seadmed \xe2\x80\x93 14,6%).\n_START_SECTION_\nGalaxy S2 LTE ja Galaxy S2 HD LTE\n_START_PARAGRAPH_\n28. augustil 2011 avaldas Samsung Galaxy S2 LTE ja Galaxy S2 HD LTE ehk tunduvalt kiirema LTE mobiilsidev\xc3\xb5rguga \xc3\xbchilduvad mudelid. M\xc3\xb5lemad t\xc3\xb6\xc3\xb6tavad Android 2.3 "Gingerbread" operatsioonis\xc3\xbcsteemil, neil on 16 GB sisem\xc3\xa4lu ja 1,5\xc2\xa0GHz kahetuumaline protsessor. S2 LTE-l on 4,5-tolline Super AMOLED ekraan ning S2 HD LTE-l 4,65-tolline AMOLED-ekraan. M\xc3\xb5lemad telefonid toetavad 720p HD lahutusv\xc3\xb5imet (720 \xc3\x97 1280 pikslit) ja l\xc3\xa4hisuhtlustehnoloogiat (NFC \xe2\x80\x93 Near Field Communication).\n_START_SECTION_\nGalaxy R (GT-I9103)\n_START_PARAGRAPH_\nMudel Galaxy R toodi Euroopa turule 2011. aasta juuli l\xc3\xb5pus, p\xc3\xa4rast seda kogu maailmas. See mudel on veidi v\xc3\xa4iksem ning sellel pole ka nii h\xc3\xa4id n\xc3\xa4itajaid kui algsel GT-I9100-l. Telefonil on 4-tolline SC-LCD ekraan, 5 MP kaamera, mis v\xc3\xb5imaldab 720p videosalvestamist, 16 GB sisem\xc3\xa4lu, microSD-kaardi kasutamise v\xc3\xb5imalus ning ka teistsugune v\xc3\xa4limus. Telefon toetab siiski programmi Kies Air, millega saab Wi-Fi kaudu faile saata ka vastu v\xc3\xb5tta.\n_START_SECTION_\nGalaxy W (Galaxy S2 Mini)\n_START_PARAGRAPH_\nGalaxy W on v\xc3\xa4iksem versioon Galaxy S2-st, omades vaid 3,7-tollist ekraani. Nagu Galaxy R puhul, on ka Galaxy W n\xc3\xa4itajad veidi n\xc3\xb5rgemad: SC-LCD-ekraan (480 \xc3\x97 800 pikslit), 5 MP kaamera 720p videosalvestuse v\xc3\xb5imega. Suur erinevus antud mudeli puhul on 1,4\xc2\xa0GHz Qualcommi protsessor, mis teeb mudeli eriliseks.\n_START_SECTION_\nSprint Galaxy S2 Epic 4G Touch\n_START_PARAGRAPH_\nEpic 4G Touch on Ameerika \xc3\x9chendriikide firma Sprint versioon Galaxy S2-st, millel puudub v\xc3\xb5rreldes vanema versiooni, Epic 4G-ga, f\xc3\xbc\xc3\xbcsiline QWERTY-klaviatuur. Epic 4G Touchil on 4,52-tolline ekraan, 4 nuppu all servas (rahvusvahelistel versioonidel on 3), suurem aku, WiMax-raadio jpm. Mudel tuli v\xc3\xa4lja 16. septembril 2011.\n_START_SECTION_\nT-Mobile Galaxy S2\n_START_PARAGRAPH_\nT-Mobile\'i USA versioon Galaxy S2-st on samuti 4,52-tollise ekraaniga ja nelja nupuga all servas. Erinevalt I9100-st on T-Mobile\'i versioonil 1,5\xc2\xa0GHz kahetuumaline Qualcomm APQ8060 (S3) Snapdragoni protsessor, kuna Exynos 4210 ei \xc3\xbchildu T-Mobile\'i 42\xc2\xa0Mbit/s HSPA+ v\xc3\xb5rguga. See versioon tuli veebim\xc3\xbc\xc3\xbcki 10. oktoobril ja poodidesse 12. oktoobril 2011.\n_START_SECTION_\nAT&T Galaxy S2 Skyrocket\n_START_PARAGRAPH_\nSee on teine versioon, mille AT&T Galaxy S2-st on v\xc3\xa4lja andnud. Seekord on telefonil 4,52-tolline ekraan ja uus LTE-raadio ning LTE v\xc3\xb5rgu v\xc3\xb5imaldamiseks tuli ka Exynos 4210 SoC v\xc3\xa4lja vahetada Qualcomm Snapdragon MSM8260-ga. Skyrocket anti v\xc3\xa4lja 6. novembril 2011.\n_START_SECTION_\nJaapani mudel NTT DoCoMo\n_START_PARAGRAPH_\nJaapanis on Galaxy S2 tuntud kui NTT DoCoMo SC-02C, mille eelk\xc3\xa4ijaks oli DoCoMo SC-02B (Galaxy S). Telefon anti v\xc3\xa4lja 23. juunil 2011 ning tal on sellised lisafunktsioonid nagu 1seg maapealse televisioonisignaali toetus jpm. Jaapani mudel kasutab sama protsessorit, mida algne Galaxy S2 \xe2\x80\x93 1,2\xc2\xa0GHz kahetuumalist Samsung Exynos 4210 Orioni.\n_START_SECTION_\nMuud\n_START_PARAGRAPH_\nTelefonist on erivariante ka L\xc3\xb5una-Koreas (SK Telecom (SHW-M250S), KT (SHW-M250K), LG U+ (SHW-M250L)) ja Kanadas (Rogers S2 LTE, Bell\'s S2, Telus\' 4G S2 X(SGH-T989D))\n_START_SECTION_\nGalaxy S2 j\xc3\xa4reltulija\n_START_PARAGRAPH_\n2011. aasta mais teatas JK Shin (Samsung Mobile Communicationsi juht), et 2012. aastal on Samsungil plaanis v\xc3\xa4lja anda Galaxy S3.'